இவருக்கு முன்பே பல ஜாம்பவான்கள் தமிழ் சினிமாவில் இசைக்கொடிகட்டி பறந்திருக்கிறார்கள். அப்படியானால் எந்த இடத்தில் இவர் வித்தியாசப்படுகிறார்? முன்னவர்கள் கர்நாடக மரபிற்குள்ளாகவே இசையை நிகழ்த்தி வந்தனர். ராஜா அதை மீறினார். சாதாரணமாக கையாள முடியாது என்று கருதப்பட்டுவந்த பல ராகங்களை அவர் அநாயாசமாக கையாண்டதுடன் அவற்றில் தமிழின் நாட்டுப்புற இசைக்கருவிகளையும்,ராகங்களையும், குணங்களையும் கலந்து ஒரு புதிய இசையை அறிமுகம் செய்தார். எழுபதுகளின் உருவான இசை வறட்சியால் இந்திப்பாடல்கள் வலம்வந்துகொண்டிருந்த தமிழகத் தெருக்களில் கட்டாற்று வெள்ளாமாய் பிரவகித்தது பண்ணைபுரத்தானின் பாடல்கள். ‘எங்கோ பார்த்த முகமாய் இருக்கிறதே!’ என்பதுபோல ஒவ்வொருவருக்கும் அந்த ராகங்கள் எங்கோ கேட்டது போலிருந்தது. அங்குதான் அவரது வெற்றி தொடங்கியது.